שינויים בהנהלת חברת האגרוכימיה הישראלית סטוקטון, שהשליטה בה נרכשה על-ידי Hebang הסינית לפני מספר חודשים: זיו תירוש, ממשפחת מייסדי החברה, יפרוש בעוד כחודש מתפקיד המנכ"ל ויוחלף על-ידי סמנכ"ל הכספים גיא אליצור.
תירוש יתמקד בהובלת משימות אסטרטגיות, שהן הכנת החברה להנפקה בנאסד"ק וביצוע מיזוגים ורכישות. ההנפקה בנאסד"ק הוא יעד שהציבה הבנג לסטוקטון כשהמטרה היא לבצע זאת תוך 2-5 שנים.
סטוקטון שהמטה שלה הוא בפתח תקווה, הוקמה בשנת 1994 על ידי פטר תירוש, לשעבר בכיר בחברת מכתשים אגן, העוסקת גם היא בתחום דומה. החברה פיתחה חומר הדברה ירוק - Timorex Gold, קוטל פטריות המבוסס על תמציות צמחים.
הבנג הסינית רכשה 51% ממניות החברה תמורת 90 מיליון דולר, כששאר המניות נותרו בידי משפחת תירוש. המנכ"ל החדש, אליצור, הוא רואה חשבון ובעל תואר שני במשפטים ומכהן כסמנכ"ל הכספים בחברה ב-4 השנים האחרונות. בעבר שימש בתפקידים שונים בגילת לוויינים הנסחרת בנאסד"ק ובת"א. יו"ר החברה הוא הה זנגנג מהבנג הסינית.
"לאחר ההשקעה, השינוי בהנהלה מתבקש ומבורך, ויאפשר לנו מיקוד משאבים לקראת צמיחה משמעותית בשנים הקרובות", מסר זיו תירוש. "אני רוצה להודות לבעלי המניות על האמון בהעברת ניהול החברה לידיי, ומשוכנע שסטוקטון תמשיך להיות מובילה עולמית בתחום חומרי ההדברה הביולוגיים", ציין אליצור.